Laat wysigings aan Wet op Diensbillikheid hersien, maan SolidariteitArgieffoto Solidariteit het pres. Cyril Ramaphosa Dinsdag in ŉ skrywe gemaan om nie dié gewysigde wet op diensbillikheid te onderteken nie, maar dit eerder vir hersiening terug te verwys. Ramaphosa is glo van plan om die gewysigde wet op diensbillikheid reeds vroeg volgende maand te teken. Solidariteit sê nou sy skrywe aan die president is ’n laaste uitweg. Indien Ramaphosa nie daaraan gehoor gee nie, “sal Solidariteit die hof nader om die regering weer eens te dwing om die regte ding te doen,” sê die organisasie nou. Solidariteit hou vol die gewysigde wet op diensbillikheid is nie net ongrondwetlik nie, maar ook strydig met ŉ vroeëre bevinding van die Suid-Afrikaanse Menseregtekommissie (SAMRK) wat daarop dui dat Suid-Afrika se rassewetgewing ongrondwetlik is en nie met internasionale norme en waardes strook nie. “Dit is verstommend om te sien hoe ver hierdie regering bereid is om te gaan om sy agenda deur te voer,” sê dr. Dirk Hermann, uitvoerende hoof van Solidariteit. Maroela Media het vroeër berig die wysigingswetsontwerp stel numeriese sektor-spesifieke indiensnemingsteikens om diegene wat steeds onderverteenwoordig in die werkplek is – swart mense, vroue en mense met gestremdhede – in diens te neem. Hermann sê die wet soos gewysig staan in teenstelling met die Grondwet en met wat goed is vir die Suid-Afrikaanse samelewing. “Dit ignoreer daargestelde internasionale konvensies waarvan Suid-Afrika ŉ ondertekenaar is en dit trek selfs die president se mandaat in twyfel om ingevolge die Grondwet op te tree.” Solidariteit wys daarop dat Ramaphosa as president by magte is om die grondwetlikheid van voorgestelde wetgewing te bevraagteken en om dit vir hersiening na die parlement terug te verwys. “Die voorgestelde wetswysiging ingevolge waarvan rasseteikens op sektore afgedwing sal word, sal rampspoedige gevolge vir ons ekonomie inhou. In baie gevalle gaan dit diegene wat wel gelukkig genoeg is om hul werk te behou van enige moontlikheid op bevordering ontneem. Dit gaan meebring dat die uittog van vaardighede na die buiteland net versnel en die Suid-Afrikaanse ekonomie sal – soos sy staatsdiens – toenemend in ŉ spiraal van ondoeltreffendheid, inkrimping en dreigende ineenstorting vasgevang word. “Die staat se rasmalheid moet tot elke prys teengestaan word. Ons kan dit eenvoudig nie bekostig om dit nie te doen nie. “Sonder ingryping sal hierdie regering sy beleid van ondoeltreffende sentralisasie voortsit en sal selfs so ver gaan om die mensehulpbronfunksie in organisasies oor te neem. Hierdie skrywe aan die president is ŉ laaste uitweg, een wat in ŉ funksionerende demokrasie onnodig behoort te wees. Indien die president nie aan ons eise gehoor gee nie, sal Solidariteit hom voor die hof daag en grondwetlikheid deur die howe afdwing.”